CELEX: 32012H0724(21)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tar-Rumanija u l-għoti ta’ opinjoni tal-Kunsill dwar il-Programm ta’ Konverġenza tar-Rumanija, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/72
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tar-Rumanija u l-għoti ta’ opinjoni tal-Kunsill dwar il-Programm ta’ Konverġenza tar-Rumanija, 2012-2015
   2012/C 219/21
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, adotta deċiżjoni dwar il-linji gwida għall-politiki dwar l-impjiegi tal-Istati Membri (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm ta’ Riforma Nazzjonali tar-Rumanija għall-2011 u ta l-opinjoni tiegħudwar il-Programm ta’ Konverġenza aġġornat tar-Rumanija għall-2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li huwa l-bidu tat-tieni semestru Ewropew ta’ koordinazzjoni politika integrata u ex ante, li hija magħġuna fl-istrateġija Ewropa 2020.
            
         
               (5)
            
            
               Il-Parlament Ewropew ġie involut kif suppost fis-Simestru Ewropew, skont ir-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (6)
            
            
               Fit-2 ta’ Marzu 2012, il-Kunsill Ewropew approva l-prijoritajiet għall-iżgurar tal-istabbiltà finanzjarja, il-konsolidazzjoni fiskali u l-azzjoni biex jitrawwem it-tkabbir. Huwa enfasizza l-ħtieġa li titkompla l-konsolidazzjoni fiskali differenzjata favur it-tkabbir, biex jinkisbu lura l-kundizzjonijiet normali tas-self għall-ekonomija, biex jinġiebu ‘l quddiem it-tkabbir u l-kompetittività, jiġu indirizzati l-qgħad u l-konsegwenzi soċjali tal-kriżi, u tkun immodernizzata l-amministrazzjoni pubblika.
            
         
               (7)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri li jieħdu sehem fil-Patt Euro Plus biex iressqu l-impenji tagħhom fil-ħin sabiex jiġu inklużi fil-Programmi ta’ Stabbiltà jew Konverġenza tagħhom u l-Programmi Nazzjonali ta’ Riforma tagħhom.
            
         
               (8)
            
            
               Fit-23 ta’ April 2012, ir-Rumanija ressqet il-programm tagħha ta’ riforma nazzjonali tal-2012 u fil-11 ta’ Mejju 2012, il-programm tagħha ta’ konverġenza li jkopri l-perjodu 2012-2015.
            
         
               (9)
            
            
               Fis-6 ta’ Mejju 2009, il-Kunsill adotta d-Deċiżjoni 2009/459/KE (4) biex ikun hemm assistenza finanzjarja għad-dispożizzjoni tar-Rumanija fuq medda medja ta’ żmien għal perjodu ta’ tliet snin taħt l-Artikolu 143 tat-Trattat. Il-Memorandum ta’ Qbil mehmuż magħha ffirmat fit-23 ta’ Ġunju 2009 u s-supplimenti suċċessivi tiegħu jistipulaw il-kundizzjonijiet ta’ politika ekonomika li abbażi tagħhom tħallset l-għajnuna finanzjarja. Id-Deċiżjoni 2009/459/KE ġiet emendata fis-16 ta’ Marzu 2010 permezz tad-Deċiżjoni 2010/183/UE (5). Wara li r-Rumanija implimentat il-Programm ta’ Assistenza Finanzjarja fuq Terminu Medju b’suċċess, u minħabba aġġustament importanti iżda parzjali tal-kont kurrenti għar-raġuni li kien għad hemm dgħufijiet strutturali fis-swieq tal-prodotti u tax-xogħol tar-Rumanija li jagħmlu lill-pajjiż sensittiv għat-tibdil f’daqqa fil-prezzijiet internazzjonali, fit-12 ta’ Mejju 2011, il-Kunsill adotta d-Deċiżjoni 2011/288/UE (6) biex ikun hemm għad-dispożizzjoni tar-Rumanija assistenza finanzjarja ta’ prekawzjoni fuq medda ta’ żmien medju għal perjodu ta’ tliet snin skont l-Artikolu 143 tat-Trattat. Il-Memorandum ta’ Qbil mehmuż magħha ġie ffirmat fid-29 ta’ Ġunju 2011 u l-ewwel suppliment għalih fis-27 ta’ Diċembru 2011.
            
         
               (10)
            
            
               It-tieni reviżjoni formali tal-Programm ta’ Assistenza Finanzjarja fuq Terminu Medju li seħħet lejn tmiem April-bidu ta’ Mejju 2012 stabbiliet li l-implimentazzjoni tal-programm tar-Rumanija għadha fit-triq it-tajba. Il-mira tad-defiċit fiskali tal-flus kontanti għall-2011 intlaħqet, filwaqt li l-mira tas-Sistema Ewropea tal-Kontijiet (ESA) setgħet tintlaħaq li kieku ma kienx hemm miżura ta’ darba marbuta ma’ deċiżjonijiet tal-qorti li tobbliga l-Gvern iħallas kumpens lil ċerti kategoriji ta’ impjegati. Il-baġit 2012 għadu fit-triq it-tajba biex jinkiseb defiċit taħt it-3 % tal-PGD f’termini tal-ESA. Is-settur bankarju tar-Rumanija rkupra malajr minkejja t-tiħżin attwali fil-kwalità tal-assi, li baqa’ jaffettwa b’mod negattiv il-profitabilità tas-settur bankarju. Il-kondizzjonalità stabbilita fil-Programm ta’ Assistenza Finanzjarja fuq Terminu Medju għas-settur finanzjarju intlaħqet, minkejja xi dewmien f’ċerti każijiet. Il-progress f’ċerti oqsma ewlenin ta’ riforma strutturali bħall-enerġija u t-trasport u l-assorbiment ta’ fondi tal-UE kienu irregolari.
            
         
               (11)
            
            
               Wara sentejn ta’ deklin, il-PDG reali tar-Rumanija kiber fl-2011 bi 2½ %. Għall-2012 it-tkabbir huwa mistenni li jonqos fir-ritmu għal 1,4 %. Huwa mbassar li t-talba domestika se tkun il-mutur prinċipali tat-tkabbir. L-investiment pubbliku, bis-saħħa tat-titjib fl-assorbiment tal-fondi tal-UE, huwa mistenni li jkollu rwol ewlieni fl-2012.
            
         
               (12)
            
            
               Abbażi tal-istima tal-Programm ta’ Konverġenza skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li jirfed il-previżjonijiet baġitarji f’dak il-Programm huwa plawżibbli. L-għan tal-istrateġija baġitarja deskritt fil-Programm ta’ Konverġenza huwa li jintlaħaq defiċit baġitarju taħt it-3 % tal-PDG fl-2012, bi qbil mar-rakkomandazzjonijiet tal-Kunsill mogħtija lir-Rumanija permezz tal-proċedura ta’ defiċit eċċessiv. Wara dan, għandha l-għan li tikseb objettiv baġitarju fuq terminu medju (OTM) ddefinit bħala defiċit ta’ 0,7 % tal-PDG f’termini strutturali. L-OTM jirrifletti b’mod xieraq ir-rekwiżiti tal-Patt ta’ Stabilità u Tkabbir. Wara l-korrezzjoni ppjanata tad-defiċit eċċessiv fl-2012, id-defiċit mistenni jkompli jonqos għal 2,2 % tal-PDG fl-2013, għal 1,2 % tal-PDG fl-2014 u 0,9 % tal-PDG fl-2015. Abbażi tal-bilanċ baġitarju strutturali (ikkalkolat mill-ġdid) (7), dan jimplika titjib fid-defiċit ta’ 1,5 % fl-2012, 0,5 % fl-2013 u 0,7 % fl-2014, bi qbil maż-0,5 % tal-kriterju ta’ tqabbil tal-PDG tal-Patt ta’ Stabilità u Tkabbir. Ir-rata ta’ tkabbir tan-nefqa tal-gvern hija konformi mal-kriterju ta’ tqabbil tan-nefqa tal-Patt ta’ Stabilità u Tkabbir matul il-perjodu 2012-2015. Il-Programm ta’ konverġenza jipprevedi l-ksib tal-OTM fl-2014. Ir-riskji ewlenin għall-miri baġitarji huma l-arretrati tal-intrapriżi tal-gvern, kif ukoll l-akkumulu mill-ġdid potenzjali ta’ arretrati fil-livell tal-gvern lokali u fis-settur tas-saħħa, anke jekk ċerti miżuri ttieħdu fis-settur tas-saħħa. Għal dak li huwa dejn pubbliku, dan kien taħt l-34 % tal-PDG sa tmiem l-2011 u b’hekk baqa’ sostanzjalment taħt is-60 % tal-PDG.
            
         
               (13)
            
            
               Ir-Rumanija daħlet għal għadd ta’ impenji bħala parti mill-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, huma marbuta mat-trawwim tal-kompetittività u l-impjiegi, finanzi pubbliċi iktar sostenibbli u tisħiħ tal-istabbiltà finanzjarja,
            
         B’DAN JIRRAKKOMANDA li r-Rumanija tieħu azzjoni tul il-perjodu 2012-2013 biex:
   Timplimenta l-miżuri stabbiliti fid-Deċiżjoni 2009/459/KE, kif emendata bid-Deċiżjoni 2010/183/UE, kif ukoll il-miżuri stabbiliti fid-Deċiżjoni 2011/288/UE u speċifikati aktar fil-Memorandum ta’ Qbil tat-23 ta’ Ġunju 2009 u s-supplimenti sussegwenti tiegħu, u fil-Memorandum ta’ Qbil tad-29 ta’ Ġunju 2011 u s-supplimenti sussegwenti tiegħu.
   
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 216, 22.7.2011, p. 6.
   
      (4)  ĠU L 150, 13.6.2009, p. 8.
   
      (5)  ĠU L 83, 30.3.2010, p. 19.
   
      (6)  ĠU L 132, 19.5.2011, p. 15.
   
      (7)  Bilanċ aġġustat ċiklikament nett minn miżuri ta’ darba u temporanji“ikkalkulat mill-ġdid mis-servizzi tal-Kummissjoni abbażi tal-informazzjoni pprovduta fil-Programm, bl-użu tal-metodoloġija li hemm ftehim komuni dwarha.